**Marija Škaričić** (Split, 6. kolovoza 1977.), hrvatska je kazališna, televizijska i filmska glumica.

Biografija
----------

### Karijera

Osnovnu i srednu školu završila u Splitu. Kao srednjoškolka pohađala dramski studio Gradskog kazališta mladih. Iz trećeg pokušaja upisuje Akademiju dramske umjetnosti na kojoj diplomira 2003. godine. Već od 2001. profesionalno nastupa u predstava HNK Split, HNK Rijeka, HNK Zagreb, te GK Žar ptica.

Prvu glavnu ulogu dobiva 2004. godine u filmu Ta divna splitska noć redatelja Arsena Antona Ostojića. Već tom ulogom Marija vjernim portretom heroinske ovisnice dobiva laskavu titulu najtalentiranije hrvatske glumice. Za formalno priznanje takvog statusa pobrinuo se žiri sarajevskog festivala s Mikeom Leighom na čelu, dodijelivši joj iste godine *Srce Sarajeva*, prestižnu nagradu za najbolje žensko glumačko postignuće. 

Novi pravi glumački zalet uzima u jednoj od najvećih hrvatskih komercijalnih uspješnica, filmu Što je muškarac bez brkova (2005.) Hrvoja Hribara. Njena energična interpretacija pokroviteljske, pomalo grube i sirove starije sestre Ljubice nametnula se kao racionalna protuteža središnjim likovima upotpunjujući time dodatno dramski okvir radnje. 

2006. oživljava staru ljubav sa Sarajevom odnoseći po drugi put s tamošnjeg festivala *Srce Sarajeva* za najbolju žensku ulogu u filmu Gospođica redateljice Andree Štake. Marija ovaj puta svoj glumački senzibilitet stavlja u službu prikaza djevojke Ane čija neprilagođenost i nezadrživi mladenački temperament nepovratno utječu na sve one s kojima je turbulencija života stavi u doticaj. U njoj Marija glumi sa najvećom filmskom divom ovih prostora Mirjanom Karanović, a upravo će Mariju mnogi proglašavati njenom nasljednicom, dok će sama Mirjana Karanović u intervjuima upravo nju izdvojiti kao jednu od najboljih hrvatskih glumica. 

Slijede mnoge manje filmske uloge u brojnim hrvatskim filmova, a glavne uloge dobiva 2010. godine i to u njemačkom filmu Shahada (koji je bio u konkurenciji Berlinskog filmskog festivala), te potom u filmu Dalibora Matanića Majka asfalta. Za tu ulogu je nagrađena *Zlatnom arenom* za najbolju glavnu žensku ulogu na 57. Pula film festivalu i *Fipa D'OR Grand Prize* za najbolju žensku ulogu na festivalu *International Festival of Audiovisual Programs* u Parizu. 

U ovom je razdoblju Marija Škaričić jedna od najzaposlenijih i najnagrađivanijih hrvatskih filmskih glumica, sa čak 18 dugometražnih filmova koje je snimila u razdoblju od 2000. - 2010. čime se ni jedna druga hrvatska glumica ne može pohvaliti. 

Glumila je i u serijalima *Bumerang* i *Operacija Kajman*, a u kazalištu se pojavljuje jako rijetko. 

Časopis *Globus* ju je u svibnju 2010. u velikom tematu posvećenom novim hrvatskim filmskim glumcima proglasio jednom od predvodnica vrlo uspješne generacije hrvatskih filmskih glumica koje su se na početku 21. stoljeća potvrdile kao skupina iznimno talentiranih u regiji (uz Dariju Lorenci, Zrinku Cvitešić, Leonu Paraminski, Natašu Janjić Jadranku Đokić).

Na početku 2011. godine doživljava veliki uspjeh bivajući uvrštena među deset najboljih mladih europskih glumaca i glumica u programu *Shooting Stars 2011*, koji svake godine predstavlja nove glumačke nade europske kinematografije. *Shooting Stars* je inicijativa European Film Promotiona (EFP-a) koji okuplja nacionalne filmske ustanove i agencije za promidžbu filma zemalja članica. Na 61. međunarodnom filmskom festivalu u Berlinu joj je svečano dodijeljeno ovo priznanje. Marija Škaričić je nakon Zrinke Cvitešić druga hrvatska glumica koja je dobila ovu vrijednu nagradu, a koju u svojoj kolekciji imaju mnoge europske filmske zvijezde kao što su Daniel Craig, Anamaria Marinca, Daniel Bruhl, Rachel Weisz, Carey Mulligan i mnogi drugi.

Filmografija
------------

### Televizijske uloge

* "Provodi i sprovodi" kao Nicky Valentina (2011.-2012.)
* "Odmori se, zaslužio si" kao Lucija (2009.)
* "Mamutica" kao Suzana (2008.)
* "Bitange i princeze" kao trudnica (2008.)
* "Operacija Kajman" kao Tonkica (2007.)
* "Bumerang" kao Irena (2005.-2006.)
* "Novo doba" kao voditeljica komune (2002.)

### Filmske uloge

* *Svećenikova djeca* kao Marta (2013.)
* *Cvjetni trg* kao Irena (2012.)
* *Fleke* kao medicinska sestra (2011.)
* *Visoka modna napetost* (2011.)
* *Bella Biondina* kao Tonka (2011.)
* *Majka asfalta*  kao Mare (2010.)
* *Shahada*  kao Leyla (2010.)
* *Čovjek ispod stola* kao Jasna (2009.)
* *U zemlji čudesa* kao strina (2009.)
* *Zagrebačke priče* (2009.)
* *Iza stakla* kao sestra Majina brata (2008.)
* *Kradljivac uspomena* (2007.)
* *Pravo čudo* kao sestra (2007.)
* *Najveća pogreška Alberta Einsteina* kao Andreja (2006.)
* *Das Fräulein* kao Ana (2006.)
* *Mrtvi kutovi* kao Lea (2005.)
* *Što je muškarac bez brkova?* kao Ljubica (2005.)
* *Nije bed* (2004.)
* *Oprosti za kung fu* kao rodilja #1 (2004.)
* *Ta divna splitska noć* kao Maja (2004.)
* *Sto minuta Slave* kao čobanica (2004.)
* *Družba Isusova* kao sluškinja #1 (2004.)
* *Ne dao Bog većeg zla* kao prodavačica (2002.)
* *Ajmo žuti* kao Krunina kolegica (2001.)
* *Pos'o je dobar, a para laka* (2000.)
* *Blagajnica hoće ići na more* kao blagajnica na moru (2000.)
* *Ništa od sataraša* kao konobarica (2000.)

Vanjske poveznice
-----------------

* Marija Škaričić na sajtu IMDb
* Stranica na Filmski.net
* Mirjana Karanović o Mariji
* Globus o hrvatskim fimskim glumcima